Хьалбал ччукIкIизегIан буснив геверганхъданиги, Найихъанил ЦIвайихъаниде макьу щолеб букIинчIо. Махлукъаталъул ургъалабаз цIанкун цIун букIана гьев машгьарав гIалимчиясул гIадалнах. Бищунго ЦIвайихъан тIадчIараб рахъ астрономия букIаниги, дунял-гIаламалъул батIи-батIиял балъголъабазда гъорлъе ваккарав,  гъваридаб лъайгун бичIчIиялъул чи вукIана гьев. Кьурулъ бикIун гьабун букIана гьес зодил мацI лъазабулеб рукъ (обсерватория). Гьебго нохъода букIана миллиардал тIахьал жанир ругеб электронияб библиотека, гIалимчиясул ва гьесул махщелцоязул рукъзал. Гьенибго гIумру гьабулаан гьезул руччаби-лъималазги. ЦIакъго лъикIилан ккани, тира-сверизе къватIиреги унаан гьел.